CELEX: 32014D0224
Language: lt
Date: 1397606400000
Title: 2014/224/ES: 2014 m. balandžio 16 d. Komisijos įgyvendinimo sprendimas dėl nustatytosios normos vienetų perkėlimo Kioto protokolo šaliai, turinčiai sąskaitą Suomijos registre (pranešta dokumentu C(2014) 2475)

23.4.2014   
            
            
               LT
            
            
               Europos Sąjungos oficialusis leidinys
            
            
               L 119/75
            
         KOMISIJOS ĮGYVENDINIMO SPRENDIMAS
   2014 m. balandžio 16 d.
   dėl nustatytosios normos vienetų perkėlimo Kioto protokolo šaliai, turinčiai sąskaitą Suomijos registre
   (pranešta dokumentu C(2014) 2475)
   (2014/224/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. balandžio 25 d. Tarybos sprendimą 2002/358/EB dėl Jungtinių Tautų bendrosios klimato kaitos konvencijos Kioto protokolo patvirtinimo Europos bendrijos vardu ir bendro jame numatytų įsipareigojimų vykdymo (1), ypač į 3 jo straipsnį,
   kadangi:
   
               (1)
            
            
               Komisijos sprendime 2006/944/EB (2) nustatyti atitinkami išmetamųjų teršalų kiekiai, kurių Sąjunga ir jos valstybės narės turėjo laikytis pirmuoju Kioto protokolo įsipareigojimų laikotarpiu;
            
         
               (2)
            
            
               Sprendimas 2006/944/EB iš dalies pakeistas Komisijos sprendimu 2010/778/ES (3), kuriuo Sąjungai ir kiekvienai valstybei narei nustatyti atitinkami galutiniai išmetamųjų teršalų kiekiai ir numatyta, kad Sąjungos išmetamų teršalų kiekio ir valstybių narių išmetamųjų teršalų kiekių sumos aritmetinį skirtumą, kuris yra 19 357 532 anglies dioksido ekvivalento tonos, Sąjunga panaudoja išleisdama nustatytosios normos vienetus. Be to, tame sprendime numatyta penkis milijonus tų nustatytosios normos vienetų iš Sąjungos registro perkelti Kioto protokolo šaliai, turinčiai sąskaitą Danijos registre;
            
         
               (3)
            
            
               priimant Sprendimą 2010/778/ES pripažinta, kad, perkėlus Danijai penkis milijonus nustatytosios normos vienetų, likusio Sąjungos aritmetinio pertekliaus nuosavybės teisės nepažeidžiamos;
            
         
               (4)
            
            
               2011 m. gruodžio mėn. 17-osios Jungtinių Tautų bendrosios klimato kaitos konvencijos (JTBKKK) šalių konferencijos susitikime Durbane priimtas Šalių konferencijos, kuri laikoma Kioto protokolo šalių susitikimu, sprendimas 2/CMP.7 (Durbano sprendimas). Sprendime nustatytos apskaitos taisyklės, taikomos žemės naudojimo, žemės naudojimo paskirties keitimo ir miškininkystės (LULUCF) sektoriuje antruoju JTBKKK Kioto protokolo (Kioto protokolo) įsipareigojimų laikotarpiu;
            
         
               (5)
            
            
               Durbano sprendimu smarkiai nukrypstama nuo ankstesnių apskaitos taisyklių, sutartų pagal Kioto protokolą ir taikytų pirmuoju įsipareigojimu laikotarpiu. Šalių konferencijos, kuri laikoma Kioto protokolo šalių susitikimu, sprendime 16/CMP.1, priimtame 11-osios JTBKKK šalių konferencijos susitikime Monrealyje 2005 m. gruodžio mėn., numatytos šalių įsipareigojimams, prisiimtiems pirmuoju Kioto protokolo įsipareigojimų laikotarpiu, taikomos ribos, pateiktos to sprendimo priede. Be to, Sprendime 16/CMP.1 numatyta galimybė šalims viršyti tas ribas grynąjį teršalų kiekį, išmestą vykdant miško įveisimo, atkūrimo ir naikinimo veiklą (debetus), kaip nurodyta Kioto protokolo 3 straipsnio 3 dalyje, kompensuojant grynuoju teršalų kiekiu, pašalintu vykdant miškų tvarkymo veiklą (kreditais), kaip nurodyta Kioto protokolo 3 straipsnio 4 dalyje. Ši apskaitos taisyklė paprastai vadinama kompensavimo taisykle. Durbano sprendime antrajam Kioto protokolo įsipareigojimų laikotarpiui tokios kompensavimo taisyklės nenumatyta;
            
         
               (6)
            
            
               tame sprendime nustatytose apskaitos taisyklėse numatyta kreditų, gautų iš miškų tvarkymo veiklos, panaudojimo riba, kad antruoju Kioto protokolo įsipareigojimų laikotarpiu būtų vykdomi išmetamųjų teršalų kiekio mažinimo įsipareigojimai. Pagal tą sprendimą šalis gali panaudoti tik tiek kreditų, gautų iš miškų tvarkymo veiklos, kiek jų atitinka 3,5 % teršalų kiekio, kurį ta šalis, išskyrus jos LULUCF sektorių, išmetė baziniais metais (arba baziniu laikotarpiu), kuriais grindžiamas jos išmetamųjų teršalų kiekio mažinimo įsipareigojimas;
            
         
               (7)
            
            
               Durbano sprendimu nustatyti LULUCF sektoriui taikomų apskaitos taisyklių pakeitimai labai paveikė su šalių LULUCF sektoriaus veikla susijusių išmetamųjų teršalų apskaitą. Dėl skirtingų geografinių žemės sektoriaus ypatumų ir didelės nacionalinių aplinkybių įvairovės minėtas poveikis įvairiose valstybėse narėse smarkiai skiriasi. Kompensavimo taisyklės pašalinimas iš Durbano sprendime nustatytų apskaitos taisyklių turi poveikio šalių įsipareigojimų vykdymui antruoju Kioto protokolo įsipareigojimų laikotarpiu. Ši aplinkybė ypač aktuali itin miškingose valstybėse, nes LULUCF sektoriaus sąlygos įvairiose šalyse skiriasi;
            
         
               (8)
            
            
               2012 m. kovo 9 d. išvadose Taryba pripažįsta kompensavimo taisyklės pakeitimų poveikį antruoju Kioto protokolo įsipareigojimų laikotarpiu sutikdama, kad itin miškingų valstybių padėtis yra ypatinga, ypač dėl ribotų galimybių miško įveisimo, atkūrimo bei naikinimo išmetamuosius teršalus kompensuoti dėl miškų tvarkymo didėjančiu absorbuojamuoju poveikiu. Tuo pat metu Taryba paragino Komisiją „ištirti galimybes, siekiant rasti priimtiną sprendimą kartu užtikrinant aplinkosauginį naudingumą“;
            
         
               (9)
            
            
               tai, kad itin miškingų šalių padėtis ypatinga, Taryba pripažino ir 2012 m. svarstymuose, po kurių priimtas 2013 m. gegužės 21 d. Europos Parlamento ir Tarybos sprendimas Nr. 529/2013/ES dėl naudojant žemę, keičiant žemės naudojimą ir vykdant miškininkystės veiklą išmetamo ir absorbuojamo šiltnamio efektą sukeliančių dujų kiekio apskaitos taisyklių ir informacijos apie su šia veikla susijusius veiksmus (4); nuoroda į itin miškingų valstybių aplinkosaugines sąlygas daroma ir to sprendimo preambulėje;
            
         
               (10)
            
            
               Suomija jau kelis kartus išreiškė susirūpinimą dėl savo debetų, kurie dėl Durbano sprendimu nustatyto kompensavimo taisyklės panaikinimo susidaro LULUCF sektoriuje vykdant miškų naikinimo veiklą. Suomijai Durbano sprendimo taikymas turi specifinio ir išskirtinio poveikio. Naujausių vertinimų duomenimis, Suomija yra vienintelė valstybė, kuriai minėta metinė 3,5 % riba reikštų, kad ji, atsiskaitydama už antrojo Kioto protokolo laikotarpio įsipareigojimą, negali savo debetų, susidarančių vykdant miškų įveisimo, atkūrimo ir naikinimo veiklą, kompensuoti kreditais, gaunamais iš miškų tvarkymo veiklos;
            
         
               (11)
            
            
               atsižvelgdama į specifinę ir išskirtinę Suomijos padėtį, Sąjunga turėtų iš aritmetinio pertekliaus, numatyto Sprendime 2006/944/EB, su pakeitimais, padarytais Sprendimu 2010/778/ES, šiai valstybei perkelti ne daugiau kaip dešimt milijonų nustatytosios normos vienetų. Vienintelė šių perkeltų vienetų paskirtis – vienkartinė kompensacija Suomijai, kuri padėtų išvengti kompensavimo taisyklės panaikinimo poveikio tiek, kiek reikia, kad ji galėtų įvykdyti Kioto protokolo antrojo laikotarpio įsipareigojimus;
            
         
               (12)
            
            
               Sąjungos registre esant reikiamam skaičiui nustatytosios normos vienetų, šis perkėlimas turėtų būti atliktas kuo greičiau, dar nepasibaigus pirmojo Kioto protokolo įsipareigojimų laikotarpio sureguliavimo etapui, kai tik bus išspręstas su Kroatija susijusio įsipareigojimo, nustatyto Sutarties dėl Kroatijos Respublikos stojimo į Europos Sąjungą protokole dėl tam tikrų priemonių, susijusių su galimu vienkartiniu pagal Jungtinių Tautų bendrosios klimato kaitos konvencijos Kioto protokolą išduodamų nustatytosios normos vienetų perdavimu Kroatijos Respublikai ir susijusia kompensacija (5), klausimas;
            
         
               (13)
            
            
               šių nustatytosios normos vienetų panaudojimas negali viršyti iš miškų tvarkymo veiklos gaunamų Suomijos kreditų, kurių negalima panaudoti pagal Durbano sprendimo priedo 13 dalį. Komisija tinkamai atsižvelgė į Suomijos įsipareigojimą antrojo įsipareigojimų laikotarpio pabaigoje panaikinti visus po šio perdavimo likusius nustatytosios normos vienetus;
            
         
               (14)
            
            
               šiame sprendime numatytos priemonės atitinka Klimato kaitos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Ne daugiau kaip dešimt milijonų (10 000 000) nustatytosios normos vienetų, nurodytų Sprendimo 2006/944/EB 2 straipsnyje, perkeliama Suomijai, kad ji galėtų įvykdyti antrojo Kioto protokolo laikotarpio įsipareigojimus.
   Sąjungos registro vyriausiasis administratorius kuo greičiau, dar nepasibaigus pirmojo Kioto protokolo įsipareigojimų laikotarpio sureguliavimo etapui, perkelia ne daugiau kaip dešimt milijonų nustatytosios normos vienetų Kioto protokolo šaliai, turinčiai sąskaitą Suomijos registre.
   2.   1 dalyje nurodytas perkėlimas atliekamas Sąjungos registre esant reikiamam skaičiui nustatytosios normos vienetų ir kai bus išspręstas su Kroatija susijusio įsipareigojimo, nustatyto Sutarties dėl Kroatijos Respublikos stojimo į Europos Sąjungą protokole dėl tam tikrų priemonių, susijusių su galimu vienkartiniu pagal Jungtinių Tautų bendrosios klimato kaitos konvencijos Kioto protokolą išduodamų nustatytosios normos vienetų perdavimu Kroatijos Respublikai ir susijusia kompensacija, klausimas.
   2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. balandžio 16 d.
      
         
            Komisijos vardu
         
         Connie HEDEGAARD
         
            Komisijos narė
         
      
   
   
      (1)  OL L 130, 2002 5 15, p. 1.
   
      (2)  OL L 358, 2006 12 16, p. 87.
   
      (3)  OL L 332, 2010 12 16, p. 41.
   
      (4)  OL L 165, 2013 6 18, p. 80.
   
      (5)  OL L 112, 2012 4 24, p. 92.